
Od 22. do 25. rujna 2026. učenici četvrtih razreda naše škole sudjelovali su u terenskoj nastavi u sklopu programa Škola u prirodi. Tijekom četverodnevnog putovanja posjetili su brojna mjesta te upoznali bogatu prirodnu, kulturnu, povijesnu i književnu baštinu Hrvatske.
Putovanje je započelo u Zagrebu gdje su učenici uz stručno vodstvo razgledali Donji i Gornji grad te upoznali neke od najvažnijih znamenitosti hrvatske metropole. Potom su posjetili Karlovac i Aquatiku – slatkovodni akvarij u kojem su imali priliku upoznati raznolik svijet slatkovodnih riba. Nakon toga stigli su u Fužine koje su im bile polazište za sljedeće dane istraživanja i upoznavanja novih krajeva.
Drugi dan bio je posvećen otoku Krku. Učenici su posjetili Punat i odatle su brodicom otplovili na otočić Košljun. Na tom su otočiću razgledali franjevački samostan i etnografsku zbirku. U Jurandvoru su doznali više o znamenitoj Bašćanskoj ploči i hrvatskoj glagoljaškoj baštini, a dan su završili kupanjem u Baški.
Treći dan obilježili su susreti s prirodom i upoznavanje njezinih stanovnika. U Staroj Sušici posjetili su Centar za posjetitelje Velike zvijeri gdje su uz zanimljiv multimedijski postav naučili mnogo o medvjedu, vuku i risu. Potom su posjetili Nacionalni park Risnjak i prošetali poučnom stazom Leska, a razgledali su i špilju Vrelo.
Posljednjega dana posjetili su Ivaninu kuću bajke u Ogulinu, gdje su zakoračili u čarobni svijet bajki i upoznali književno stvaralaštvo Ivane Brlić-Mažuranić. Nakon zajedničkog ručka krenuli su prema svojim školama, obogaćeni novim znanjima, doživljajima i lijepim uspomenama.
Škola u prirodi bila je mnogo više od prilike za upoznavanje novih krajeva i stjecanje znanja. Bila je to i prilika za zajedničko učenje, druženje, međusobno pomaganje, smijeh te stvaranje novih prijateljstava i uspomena. Tijekom putovanja učenici su pokazali samostalnost, odgovornost i brigu jedni za druge, a ujedno su učili poštovati pravila i živjeti u zajedništvu izvan svakodnevnog školskog okruženja.
Škola u prirodi tako je postala prava mala škola života – izvan učionice, ali ispunjena vrijednim iskustvima i novim spoznajama.

